## Salomé Pradas es reunix amb el Consell Valencià de Procuradors i anuncia la creació d’una comissió per a la millora de la justícia gratuïta

*** La consellera considera fonamental comptar amb l’opinió i la participació dels col·legis de procuradors de la Comunitat Valenciana
* La Conselleria de Justícia ha abonat amb antelació esta mateixa setmana el pagament del torn d’ofici d’estos professionals**

La consellera de Justícia i Interior, Salomé Pradas, s’ha reunit hui amb el Consell Valencià de Procuradors. En esta trobada la consellera els ha anunciat la creació d’una comissió conjunta per a millorar la justícia gratuïta, a la qual es convidarà a participar el Consell Valencià de Col·legis d’Advocats, el Consell Valencià de Procuradors i el Tribunal Superior de Justícia de la Comunitat Valenciana.

Salomé Pradas ha ressaltat la importància de garantir una justícia àgil i accessible per a tota la ciutadania, així com de dignificar la labor que fan els professionals de l’advocacia i la procura. En esta línia considera fonamental comptar amb l’opinió i participació dels diferents operadors, com és el cas dels col·legis de procuradors de la Comunitat Valenciana. Per eixe motiu, la consellera ha proposat la creació d’una comissió conjunta, alhora que s’ha compromés amb la reactivació de les comissions mixtes.

La titular de Justícia també ha destacat el suport del Consell a la labor dels professionals de la procura, que es demostra, per exemple, amb l’abonament dins del termini i en la forma corresponent de les actuacions dutes a terme pel Consell Valencià de Col·legis d’Advocats i del Consell Valencià de Col·legis de Procuradors, ja que l’últim bimestre s’ha abonat amb més de dos setmanes d’antelació respecte al que es preveu.

Les representants dels diferents col·legis de procuradors han destacat el caràcter referent del torn d’ofici en la Comunitat Valenciana i l’exemple que suposa per a altres autonomies. En esta línia, han subratllat la importància d’una interlocució constant per a dotar de majors recursos i més rapidesa les seues actuacions per part de Conselleria, que s’ha compromés a avançar en este sentit.

Salomé Pradas, al seu torn, ha remarcat el paper fonamental que desenrotllen els procuradors dins de l’Administració de Justícia i que redunda en benefici dels ciutadans que es relacionen amb jutjats i tribunals, i ha recalcat que “els professionals de la procura són una garantia del bon funcionament de la Justícia, que és pilar bàsic del nostre estat de dret i per a aconseguir esta societat més igualitària, més justa i solidària que tots estem obstinats a aconseguir”.

Fecha: 16/10/2024